Oulun kaupunki on ollut kiinteistöyhtiö Technopoliksen kolmanneksi suurin omistaja. Kuva: Jarmo Kontiainen

Oulun kaupunki myy omistamansa Technopolis Oyj:n osakkeet brittitaustaiselle kiinteistösijoitusyhtiölle Kildare Partners-yhtiölle. Kaupunginhallitus hyväksyi yhtiön tekemän ostotarjouksen maanantain kokouksessaan.

Kaupunki kuittaa kaupasta 18,2 miljoonan euron myyntitulon.

Kaupan toteutumisen ehtona on, että Kildare saa yli 90 prosentin osuuden Technopolis Oyj:n osakekannasta.

Kaupan toteutuminen näyttää todennäköiseltä, sillä Technopoliksen hallitus suosittelee omistajille tarjouksen hyväksymistä. Suurimmat omistajat Varma ja Mercator Capital ovat jo sitoutuneet hyväksymään tarjouksen.

Oulu on yhtiön kolmanneksi suurin omistaja.

Oulun kaupungin talousjohtajan Jukka Weisellin mukaan rahaa ei osoiteta mihinkään yksittäiseen käyttötarkoitukseen, vaan kauppahinnan ansiosta joko jätetään ottamatta lisää lainaa tai lyhennetään entisiä.

Kaupunginhallituksen puheenjohtajan Kyösti Oikarisen (kesk.) mukaan potti auttaa tasapainottamaan kaupungin taloutta.

– Se voi auttaa tekemään nollatuloksen, kun talouden raami on muuten alijäämäinen, Oikarinen sanoo.

Kildare Partners on vuonna 2013 perustettu kiinteistösijoitusyhtiö. Sen pääkonttori sijaitsee Lontoossa. Perustamisen jälkeen Kildare Partners on hankkinut noin 4,4 miljardin euron arvosta kiinteistöomaisuutta useista Euroopan maista, muun muassa Britanniasta, Saksasta ja Pohjoismaista.